Zoom

Το Zoom είναι λογισμικό (πρόγραμμα) βιντεοτηλεφωνίας, που αναπτύχθηκε από την Zoom Video Communications. Προσφέρει συνομιλία μέσω βίντεο, η οποία επιτρέπει την ταυτόχρονη συμμετοχή μέχρι 100 ατόμων, με χρονικό περιορισμό των 40 λεπτών. Οι χρήστες έχουν την δυνατότητα να αναβαθμίσουν την πλατφόρμα μέσω συνδρομής, που επιτρέπει την ταυτόχρονη συμμετοχή μέχρι 1000 ατόμων και χρονικό περιορισμό 30 ωρών.

Κατά την πανδημία του κορονοϊού, υπήρξε αρκετά σημαντική αύξηση στην χρήση του Zoom και σε παρόμοια προϊόντα απομακρυσμένης εργασίας, εξ αποστάσεως εκπαίδευσης και διαδικτυακών κοινωνικών σχέσεων. Η εν λόγω αύξηση οδήγησε το Zoom να γίνει η 5η εφαρμογή για κίνητα με τα περισσότερα κατεβάσματα παγκοσμίως για το 2020 με 477 εκατ. downloads.

Ιστορικό 
Μια beta έκδοση του Zoom, στην οποία θα μπορούσαν να πραγματοποιηθούν συνέδρια μέσω βίντεο με ανώτατο όριο τους 15 συμμετέχοντες, κυκλοφόρησε στις 15 Σεπτεμβρίου 2012. Στις 25 Ιανουαρίου 2013, κυκλοφόρησε η έκδοση 1.0 του προγράμματος, με αύξηση του αριθμού των συμμετεχόντων ανά συνέδριο στα 25 άτομα. Μέχρι το τέλος του ίδιου μήνα, το Zoom είχε 400.000 χρήστες, οι οποίοι ανέβηκαν στο 1 εκατομμύριο μέχρι τον Μάιο του 2013. Με την έναρξη της πανδημίας του κορονοϊού, και μέχρι τον Φεβρουάριο 2020, το Zoom χρησιμοποιούνταν από 2,2 εκατομμύρια χρήστες το 2020 - περισσότεροι χρήστες από όσους ξεκίνησαν να το χρησιμοποιούν το 2019, με τα κέρδη της εταιρείας να αυξάνονται κατά 35%. Τον Μάρτιο 2020, μέσα σε μια μέρα η εφαρμογή Zoom κατέβηκε 2,13 εκατομμύρια φορές. Τον Απρίλιο 2020, το Zoom είχε πάνω από 300 εκατ. χρήστες σε καθημερινή βάση. Στις 24 Αυγούστου 2020, το Zoom αντιμετώπισε εκτεταμένες διακοπές στην λειτουργία του επί αρκετές ώρες προτού η υπηρεσία αποκατασταθεί.

Χαρακτηριστικά 
Το Zoom είναι συμβατό με τα Windows, MacOs, iOS, Android, Chrome OS, Linux. Χαρακτηρίζεται από την διεπαφή και χρηστικότητα, ανεξάρτητα από την τεχνολογική τεχνογνωσία των χρηστών του. Οι λειτουργίες του Zoom περιλαμβάνουν ατομικές συσκέψεις, ομαδικές διασκέψεις, διαμοιρασμό οθόνης, επεκτάσεις στο πρόγραμμα περιήγησης, δυνατότητα καταγραφής των συσκέψεων και αυτόματης μεταγραφής τους σε απλό βίντεο. Σε ορισμένους υπολογιστές και λειτουργικά συστήματα, οι χρήστες μπορούν να επιλέξουν ένα εικονικό υπόβαθρο, το οποίο μπορεί να ληφθεί από διάφορους ιστοτόπους, προκειμένου να χρησιμοποιηθεί ως σκηνικό πίσω από τους ίδιους.

Η χρήση της πλατφόρμας προσφέρεται δωρεάν για βιντεοδιασκέψεις μέχρι 100 ταυτόχρονους συμμετέχοντες, με χρονικό όριο τα 40 λεπτά εάν υπάρχουν περισσότεροι από δυο συμμετέχοντες. Για μεγαλύτερης διάρκειας ή μεγαλύτερα σε συμμετέχοντες συνέδρια προσφέρονται περισσότερες δυνατότητες και διατίθενται συνδρομές επί πληρωμή, που κοστίζουν $15-20 το μήνα. Οι δυνατότητες που προσφέρονται για συνέδρια των επιχειρήσεων, όπως τα δωμάτια Zoom, διατίθενται για $50-100 το μήνα. Μέχρι 49 άτομα μπορούν να φανούν ταυτόχρονα στην οθόνη ενός επιτραπέζιου ή φορητού υπολογιστή, έως 4 άτομα στην οθόνη σε κινητά τηλέφωνα iPhone και Android και σε tablet και έως 16 άτομα ανά οθόνη σε iPad. Το Zoom προσφέρει διάφορες κατηγορίες : Basic, Pro, Business, Enterprise. Οι συμμετέχοντες δεν χρειάζεται να κατεβάσουν την εφαρμογή εάν χρησιμοποιούν το Google Chrome ή το Firefox ; μπορούν να αποκτήσουν πρόσβαση μέσω του προγράμματος περιήγησής τους. Το Zoom δεν είναι συμβατό με το Safari στους υπολογιστές Mac και οι χρήστες, συνεπώς, πρέπει να κατεβάσουν το λογισμικό σε υπολογιστές, tablet και κινητά μέσω Android και iOS.

Οι δυνατότητες για την ασφάλεια των δεδομένων στο Zoom περιλαμβάνουν συσκέψεις που προστατεύονται με κωδικό πρόσβασης, έλεγχο ταυτότητας του χρήστη, αίθουσες αναμονής, κλειδωμένες συσκέψεις, απενεργοποίηση της δυνατότητας διαμοιρασμού της οθόνης από τους ίδιους τους συμμετέχοντες, δημιουργία στοιχείων για την ταυτοποίηση τυχαίων χρηστών και δυνατότητα του οικοδεσπότη να αφαιρεί άγνωστους και ενοχλητικούς συμμετέχοντες. Από τον Ιούνιο 2020, το Zoom άρχισε να προσφέρει κρυπτογράφηση για τις επιχειρήσεις και τα στελέχη επιχειρήσεων μέσω της ενεργοποίησης της κρυπτογράφησης AES 256 GCM για όλους τους χρήστες. Τον Οκτώβριο 2020, το Zoom εισήγαγε την κρυπτογράφηση για τους χρήστες που χρησιμοποιούν την πλατφόρμα δωρεάν και επί πληρωμή. Αυτή η κρυπτογράφηση είναι διαθέσιμη σε όλες τις πλατφόρμες.

Το Zoom προσφέρει επίσης μια υπηρεσία μεταγραφής, μέσω του λογισμικού Otter.ai, που επιτρέπει στις επιχειρήσεις να αποθηκεύουν στον υπολογιστή τις συσκέψεις του Zoom και να τις αναζητούν αργότερα, συμπεριλαμβανομένου του διαχωρισμού και της επισήμανσης τυχόν διαφορετικών ομιλητών.

Από τον Ιούλιο 2020, τα Zoom Rooms και το Zoom Phone έγιναν επίσης διαθέσιμα ως προϊόντα της πλατφόρμας. Το Zoom Phone είναι διαθέσιμο ως οικιακή τηλεφωνική υπηρεσία σε 40 χώρες από τον Αύγουστο 2020. Τον Ιανουάριο 2021, η εταιρεία αποκάλυψε ότι πούλησε 1 εκατομμύριο προϊόντα για την υπηρεσία Zoom Phone. Το Zoom for Home, προϊόντα που σχεδιάστηκαν για οικιακή χρήση, έγινε διαθέσιμο τον Αύγουστο 2020.

Τον Σεπτέμβριο 2020, το Zoom πρόσθεσε νέες δυνατότητες προσβασιμότητας για να κάνει την εφαρμογή ευκολότερη στην χρήση για όσους είναι κωφοί ή έχουν προβλήματα ακοής ή όρασης. Τα νέα χαρακτηριστικά περιλαμβάνουν την δυνατότητα μετακίνησης των παραθύρων σε μορφή γκαλερί ; το καρφίτσωμα των προς προβολή παραθύρων ; βελτιωμένες συντομεύσεις στο πληκτρολόγιο ; νέα εργαλεία για την προσαρμογή του μεγέθους των υπότιτλων ; τα παράθυρα των διερμηνέων της νοηματικής γλώσσας μπορούν πλέον να βρίσκονται ακριβώς δίπλα στον ομιλητή.

Τον Οκτώβριο 2020, στο Zoomtopia, το ετήσιο συνέδριο των χρηστών της πλατφόρμας Zoom, η εταιρεία παρουσίασε το On Zoom, μια εικονική αγορά εκδηλώσεων με ένα ολοκληρωμένη σύστημα πληρωμών όπου οι χρήστες μπορούν να φιλοξενήσουν ή να προωθήσουν ζωντανές εκδηλώσεις δωρεάν ή επί πληρωμή. Με το On Zoom, οι χρήστες θα μπορούν να προγραμματίζουν και να πραγματοποιούν εκδηλώσεις ή σειρά εκδηλώσεων για μέχρι 1000 συμμετέχοντες και να πωλούν εισιτήρια μέσω διαδικτύου. Η εταιρεία επίσης ανακοίνωσε το Zoom Apps, μια δυνατότητα που ενσωματώνει εφαρμογές τρίτων ώστε να μπορούν να χρησιμοποιηθούν στην διεπαφή με το Zoom κατά την διάρκεια των συναντήσεων. Οι πρώτες παρόμοιες εφαρμογές αναμένονταν να είναι διαθέσιμες γύρω στα τέλη 2020 από εταιρείες όπως οι Slack, Salesforce, Dropbox. Τον Οκτώβριο 2020, το Zoom έδωσε στους χρήστες του μεγαλύτερη ασφάλεια για την αναβάθμιση της κρυπτογράφησης για τις διαδικτυακές συσκέψεις.

Εξωτερικοί σύνδεσμοι
  – επίσημη ιστοσελίδα

Τηλεπικοινωνίες